Mpuma-pa het glo sy drie kinders vermoorArgieffoto: Kent Williamson Drie kinders, onderskeidelik drie, ses en elf jaar oud, is dood aangetref in ŉ huis in Breyten, naby Ermelo in Mpumalanga. Mtsholi Bhembe, woordvoerder van die polisie, het gesê drie sake van moord word ondersoek. “ŉ Voorlopige ondersoek wys daarop dat die kinders koelbloedig vermoor is. Hul kele is afgesny. Die polisie is na die toneel ontbied toe die ma op hul liggame afgekom het toe sy van die werk af teruggekeer het huis toe,” het Bhembe gesê. Volgens Bhembe het die pa vermoedelik die kinders by die skool gaan haal en sy kinders vermoor. Hy het ŉ teksboodskap aan sy vrou gestuur en haar in kennis gestel dat hy die kinders vermoor het en dat hy sy eie lewe gaan neem. “Kort ná sy die boodskap ontvang het, is inligting ontvang van ŉ man wat voor ŉ bewegende trein ingespring het. Hy is ernstig beseer. Dit het later aan die lig gekom hy is die pa van die vermoorde kinders.” Die polisie in Mpumalanga doen ŉ beroep op lede van die gemeenskap om professionele hulp te kry as hulle moeilike tye beleef.